《妾薄命》
明代·吴斌

大罗天中散花女，一点尘心坠凡土。花颜夺尽天上春，举世蛾眉焉足数。

生来祗在深闺中，珠帘翠幕藏春风。清心无瑕皎白玉，月娥星女遥相同。

汉家君王自明哲，独选芳容与贞节。龙舆忽上鼎湖云，雀台空望漳河月。

苍梧凌空湘水寒，泪痕洒遍金琅玕。一身憔悴不能立，香消玉减凋云鬟。

自怜薄命谁为主，仰视云霄澹无语。何时重返蕊珠宫，还散天花作香雨。

作者简介：字韫中，休宁人，平阳县主簿。